આ બાબતમાં મુલુંડ પોલીસ-સ્ટેશનના સિનિયર ઇન્સ્પેક્ટર રાજારામ વ્હામણેએ ‘મિડ-ડે’ને કહ્યું હતું કે ‘હીરાંચદ સોની ક્યારેય ATMનો ઉપયોગ કરતા જ નહોતા. આ વાતની તેમણે પહેલાં બૅન્કને જાણ કરી, પછી પોલીસને જાણ કરીને તેમની સાથે થયેલી છેતરપિંડીની ફરિયાદ કરી હતી. અમે આ બાબતની તપાસ શરૂ કરતાં અમને ખબર પડી કે સઘળી રકમ મુલુંડ ચેકનાકા પાસેના પંજાબ નૅશનલ બૅન્કના ATMમાંથી ઉપાડવામાં આવી છે. એટલે અમે ત્યાંના CCTV કૅમેરાનું ફુટેજ ચેક કર્યું હતું. આ ફુટેજ હીરાચંદ સોનીએ જોતાં તેઓ ઝાટકો ખાઈ ગયા હતા. CCTV કૅમેરાના ફુટેજમાં દેખાતો માણસ બીજો કોઈ નહીં પણ તેમના જ નાના ભાઈનો પુત્ર લક્ષ્મણ સોની હતો. અમે તરત જ લક્ષ્મણ સોની અને દુકાનના અન્ય કર્મચારી કુશાલ જયંતીલાલ સેનને અટકમાં લઈને પૂછપરછ શરૂ કરી હતી. પોલીસની પ્રાથમિક તપાસમાં આ રકમ લક્ષ્મણે તેની બહેનનાં લગ્ન માટે અને તેની ગામમાં ગીરવી મૂકેલી જમીન છોડાવવા માટે લીધી હોવાનું કહ્યું હતું.’